তবে ক্ষিতিমোহন সেনের সংকলিত রচনাগুলি মূলত একটি নির্দিষ্ট সময় সীমানার মধ্যে লিখিত এবং ১৯৬০ সালে তাঁর প্রয়াণ ঘটে। স্বাভাবিকভাবেই গত পঞ্চাশ বছরে আমাদের দেশ-দুনিয়া-সময়-দীক্ষা এবং দেখবার চোখ অনেকটাই পাল্টে গেছে। নতুন শতাব্দীর নাগরিক হিসেবে রবীন্দ্রনাথকে আমরা নব নব রূপে নিরন্তর আবিষ্কার করে চলেছি। তাই একটা ইতিহাসের দৃষ্টিকোণ থেকেই এইসব লেখাগুলোকে বিবেচনা করলে আমাদের সুবিধে ও স্বস্তি। বরং গোটা সংকলনটির প্রধানত দু-ধরনের রচনা থেকে নিবিড় করে পাওয়া ও একান্ত ঘরের মানুষ রবীন্দ্রনাথের যে-ছবি নানাভাবে এসে পড়ছে পাঠকের কাছে সেগুলোই আমাদের প্রাপ্তি। এই আন্তরিক ছবি অন্য কোনও সূত্রে আমাদের পাওয়া সম্ভব ছিল না। তারই দু-একটা উদাহরণ ভাগ করে নিতে চাইব পাঠকদের সঙ্গে।